வளர்ந்து வரும் மக்கள் தொகை, தொழில் மயமாதல், தண்ணீர் மேலாண்மை குளறுபடிகளால், தனி நபருக்கு கிடைக்கும் நீரின் அளவு குறைந்துள்ளது. போதுமான தண்ணீர் வழங்கும் முறைகள் இல்லாததால், 50 சதவீதம் நல்ல தண்ணீர் கழிவாகிறது. ஆறுகள், குளங்கள், ஏரிகளில் உள்ள நீரை சரியாக நிர்வகிக்காததால், அவற்றிலுள்ள, 70 சதவீத நீர் பயன்படுத்த முடியாமல் போகிறது என, புள்ளி விபரங்கள் தெரிவிக்கின்றன. அதேபோல, திட்டமிடப்படாத வளர்ச்சி, நிலத்தடி நீர் எடுக்கப்படுவதை ஒழுங்குபடுத்தாதது போன்ற காரணங்களால், நிலத்தடி நீர் அளவுக்கு அதிகமாக உறிஞ்சப்படுகிறது. இந்தியாவில் அதிகப்படியான அளவில் நிலத்தடி நீர் உறிஞ்சப்படும் பகுதிகளில், 20 சதவீத தாலுகாக்கள் சேர்க்கப்பட்டுள்ளன.